আসাদুজ্জামান নূর: ওনারা তো লিজেন্ডস । উনাদের যেটা হয়েছে, আব্বাস উদ্দীন আব্দুল আলীমের ওই সময়ের গানের যে রেকোর্ডিং কোয়ালিটি, এইটার ফলে কিন্তু ওঁদের গানের আসল জায়গাটা কিন্তু এখন পাওয়া যায় না। যেহেতু আমি আব্দুল আলীম সরাসরি শুনেছি, ফলে আমি জানি উনার গানের গলার কোয়ালিটি কী ছিল। ওই গলার কোয়ালিটি এখন দুর্লভ। এবং আব্দুল আলীমের গান যারা সামনাসামনি শুনেছেন, দেখলে মনে হবে, উনি যে গান গাইছেন, চেহারার মধ্যে কোনো অভিব্যক্তি নেই। নির্বিকার মুখ একটা বানিয়ে গান গেয়ে যাচ্ছেন। কিন্তু গলা কোথায় উঠে যাচ্ছে আর কোথায় নামছে— এটা একটা অবিশ্বাস্য ব্যাপার ছিল। আব্বাস উদ্দীন সাহেবের ক্ষেত্রেও একই জিনিস। উনি তো একেবারে প্রণম্য একজন ব্যক্তি। এখনকার দিনে যারা গান গায়, লালনের গান যারা করেন, মুশকিলটা হলো লালন এখন শহরে এসে স্থান গ্রহণ করেছেন। বসবাস করতে শুরু করেছেন। গ্রাম থেকে উঠে মানুষটি যখন টেলিভিশনে গান গাইতে শুরু করলেন, তারপরে তার নানা রকম বাদ্যযন্ত্র যুক্ত হতে শুরু করল, এবং সেখানে আস্তে আস্তে দেখা গেল ঢোল বাদ, খোল বাদ, একতারা দোতারা বাদ, সেখানে ঢুকে যাচ্ছে কি বোর্ড, সেখানে ঢুকে যাচ্ছে ড্রাম, সেখানে ঢুকে যাচ্ছে বিদেশী বাদ্যযন্ত্র; তখন কিন্তু আর গানটা ওই জায়গায় থাকছে না। এটা একটা সমস্যা হয়ে যাচ্ছে।